Móðurfélag British Airways hefur kvartað til framkvæmdastjórnar Evrópusambandsins vegna björgunar Flybe sem félagið telur að brjóti mögulega í bága við evrópskar reglur um ríkisaðstoð . Forsvarsmenn Ryanair hafa auk þess skrifað Sajid Javid , fjármálaráðherra Bretlands , bréf þar sem tekið er fram að allar aðgerðir sem miða að því að hjálpa Flybe með því að lækka skatta á innanlandsflug - en ekki utanlandsferðir - feli í sér ólögmæta ríkisaðstoð til handa þeim flugfélögum sem sinna flugi innanlands . Sem kunnugt er náðist í gær samkomulag á milli breskra stjórnvalda og Flybe sem gerir flugfélaginu kleift að halda áfram rekstri en það hefur glímt við mikinn fjárhagsvanda að undanförnu . Samkomulagið felur meðal annars í sér greiðslufrest á flugfarþegasköttum flugfélagsins ( e. air passenger duty ) - en þeir nema um 106 milljónum punda á ári - og möguleika á lánveitingu frá breska ríkinu . Björgunarpakki breskra yfirvalda féll eins og gefur að skilja ekki í kramið hjá mörgum flugfélögum sem gagnrýndu harðlega að skattfé hefði verið nýtt til þess að bjarga keppinauti þeirra . Willie Walsh , fráfarandi forstjóri International Airlines Group , móðurfélags British Airways , sagði björgunarpakkann fela í sér „ blygðunarlausa misnotkun á almannafé “ . Skattgreiðendur væru látnir bera ábyrgð á óstjórn Flybe . „ Skattgreiðendur eiga ekki að vera látnir bjarga einstökum fyrirtækjum , sérstaklega ekki þegar fyrirtækin eru studd af vel fjármögnuðum fjárfestum , “ sagði Johan Lundgren , forstjóri easyJet , um tíðindin . Stjórnendur Ryanair sögðust þegar hafa kallað eftir því að fjárhagslega veikburða flugfélög yrðu látin undirgangast erfiðari álagspróf „ þannig að skattborgarar þyrftu ekki að koma þeim til bjargar “ , að því er segir í frétt Financial Times . Flybe hefur verið í rekstri frá árinu 1979 og flytur um átta milljónir farþega á ára á milli 71 flugvallar í Evrópu . Um tvö þúsund manns starfa hjá flugfélaginu .